ปัจจัยความเสี่ยง

  ปัจจัยความเสี่ยงที่อาจจะเกิดขึ้นและมีผลกระทบต่อการดำเนินงานของบริษัทในอนาคต
  ซึ่งบริษัทได้ตระหนักถึงความสำคัญของการบริหารความเสี่ยงดังกล่าว ประกอบด้วย

ความเสี่ยงจากความผันผวนของอัตราดอกเบี้ย

  ถึงแม้ว่าการเปลี่ยนแปลงขึ้นลงของอัตราดอกเบี้ยในตลาดเงินส่งผลกระทบโดยตรงต่ออัตราดอกเบี้ยจ่าย
  ซึ่งเป็นต้นทุนหลักของกิจการ
  เนื่องจากเงินกู้ยืมของบริษัทส่วนใหญ่เป็นเงินกู้ยืมระยะสั้นจากสถาบันการเงินที่มีอัตราดอกเบี้ยลอยตัว
  ขณะที่อัตราดอกเบี้ยที่คิดกับลูกค้าของบริษัทซึ่งส่วนใหญ่มาจากธุรกิจแฟคตอริ่งเป็นอัตราดอกเบี้ยคงที่
  แต่เนื่องจากระยะเวลาของเงินให้กู้ยืมของบริษัทในธุรกิจแฟคตอริ่งมีระยะเวลารับซื้อลูกหนี้เฉลี่ยประมาณ
  60 วัน หรือเป็นเงินให้กู้ยืมระยะสั้น บริษัทเชื่อว่าความเสี่ยงดังกล่าวมีผลกระทบไม่มากนัก
  เนื่องจากหากอัตราดอกเบี้ยในตลาดเงินปรับตัวสูงขึ้น
  บริษัทจะสามารถปรับขึ้นอัตราดอกเบี้ยที่คิดกับลูกค้าสำหรับการรับซื้อหนี้ครั้งต่อไป
  เพื่อสะท้อนถึงต้นทุนทางการเงินที่สูงขึ้นของบริษัทได้เช่นกัน

ความเสี่ยงจากคู่แข่งขัน 

  เนื่องจากปัจจุบันผู้ประกอบการหรือผู้ให้บริการสินเชื่อประเภทแฟคตอริ่งมีจำนวนที่เพิ่มขึ้น
  ซึ่งส่งผลให้การแข่งขันระหว่างผู้ประกอบการมีความรุนแรงมากขึ้น
  ประกอบกับการแข่งขันกับผู้ประกอบการที่เป็นธนาคารหรือสถาบันการเงินหรือผู้ประกอบการที่มีธนาคารหรือสถาบันการเงินเป็นผู้ถือหุ้นรายใหญ่
  อาจทำให้บริษัทเสียเปรียบด้านต้นทุนทางการเงินและกระทบต่อการตัดสินใจของลูกค้าด้านอัตราดอกเบี้ย
  จนอาจทำให้จำนวนผู้ใช้บริการลดน้อยลงและกระทบผลประกอบการของบริษัทในท้ายสุด

  อย่างไรก็ตาม เนื่องจากประสบการณ์ของผู้บริหารในการดำเนินกิจการมากว่า 20 ปี
  การสร้าง/รักษาความสัมพันธ์อันดีกับลูกค้า การรักษาคุณภาพของการให้บริการ
  และการปรับ/กำหนดอัตราดอกเบี้ยในอัตราที่เหมาะสมตามสภาวะตลาด
  การขยายประเภทบริการสินเชื่อที่หลากหลายเพื่อรองรับความต้องการของลูกค้า
  ยังทำให้บริษัทสามารถรักษาฐานลูกค้าเดิมไว้ได้ สำหรับการขยายลูกค้ารายใหม่
  บริษัทจะมุ่งเน้นการขยายบริการให้แก่ลูกค้าที่เป็นธุรกิจขนาดเล็ก
  และมีข้อจำกัดในการขอสินเชื่อจากธนาคารหรือสถาบันการเงินเพิ่มขึ้น
  และถึงแม้ลูกค้ากลุ่มดังกล่าวจะมีขนาดที่เล็กลงและอาจมีความเสี่ยงในการจัดเก็บหนี้ก็ตาม
  แต่ในกระบวนการพิจารณาการให้สินเชื่อ
  บริษัทจะพิจารณารวมถึงความน่าเชื่อถือและฐานะทางการเงินของลูกหนี้ของลูกค้าเป็นสำคัญ
  ซึ่งส่วนใหญ่จะเป็นหน่วยงานราชการ/รัฐวิสาหกิจ หรือบริษัทเอกชนขนาดใหญ่
  ทั้งนี้เพื่อลดความเสี่ยงในการจัดเก็บหนี้

ความเสี่ยงทางด้านสินเชื่อ

  ความเสี่ยงทางด้านสินเชื่อที่เกิดจากคุณภาพของลูกหนี้และลูกค้า
  ลักษณะของธุรกิจแฟคตอริ่งวัดค่าความเสี่ยงจากการรับโอนสิทธิเรียกร้องและเอกสารที่รับซื้อจากคุณภาพของลูกหนี้และลูกค้า
  ซึ่งหากฐานะการเงินที่เปลี่ยนแปลงไป
  อาจทำให้เกิดปัญหาไม่สามารถปฏิบัติหรือชำระหนี้ได้ตามสัญญา
  บริษัทได้มีนโยบายในการลดความเสี่ยงดังกล่าว โดยนำหลักการ Credit Rating และ
  Credit Scoring
  มาใช้ประกอบการพิจารณาวิเคราะห์สถานะของลูกค้าและลูกหนี้อย่างระมัดระวัง
  การติดตามดูแลลูกหนี้และลูกค้าอย่างใกล้ชิด และทบทวนข้อมูลวิเคราะห์คุณภาพอย่างสม่ำเสมอ
  ซึ่งในบางกรณีบริษัทอาจพิจารณาเรียกหลักทรัพย์ค้ำประกันเพิ่มเติมจากลูกค้าเพื่อเป็นการป้องกันความเสียหายที่อาจจะเกิดขึ้น
  มีระบบรายงานที่สามารถติดตามดูผลการชำระหนี้เป็นระยะๆ เพื่อให้ทราบถึงคุณภาพของลูกหนี้
  และสามารถติดตามให้มีการชำระหนี้ได้

โดยปกติในกระบวนการติดตามหนี้สินค้างชำระ บริษัทจะดำเนินการติดต่อโดยตรงไปยังลูกค้าและลูกหนี้เพื่อให้ชำระหนี้คงค้าง และหากไม่มีตอบรับหรือติดต่อกับบริษัทแต่อย่างใด หรือหากไม่สามารถเจรจาตกลงกันได้ บริษัทจะดำเนินการฟ้องร้องตามกฎหมาย ซึ่งบริษัทจะดำเนินคดีกับบุคคลที่เกี่ยวข้องในทุกกรณี ซึ่งได้แก่ ลูกค้า ลูกหนี้ และผู้ค้ำประกัน (ถ้ามี) และลูกหนี้จะไม่มีสิทธิปฏิเสธการชำระหนี้ดังกล่าวได้ ถึงแม้ว่าบริษัทได้แจ้งให้ลูกหนี้ของลูกค้าทราบถึงการโอนสิทธิในการรับชำระเงินให้แก่บริษัทและมีหรือไม่มีการตอบรับจากลูกหนี้ดังกล่าวก็ตาม

ความเสี่ยงทางด้านการกระจุกตัวของลูกหนี้และลูกค้า 

  ในปี 2548 และปี 2549 ยอดรับซื้อลูกค้าแฟคตอริ่ง 10 รายแรกของบริษัทคิดเป็นมูลค่าร้อยละ
  37.54 และร้อยละ 44.96 ของจำนวนยอดรับซื้อทั้งหมดตามลำดับ
  ซึ่งนับเป็นสัดส่วนที่สูงเมื่อเทียบกับจำนวนลูกค้าทั้งหมด 277 รายและ 220 รายตามลำดับ
  โดยในจำนวนหนี้ที่รับซื้อเมื่อปี 2545 มีลูกค้ารายหนึ่งที่ลูกหนี้ผิดนัดชำระหนี้แก่บริษัทจำนวน
  222.60 ล้านบาท ทั้งนี้ลูกหนี้ดังกล่าวเป็นนิติบุคคลที่ก่อตั้งโดยหน่วยงานราชการ
  ซึ่งที่ปรึกษากฎหมายของบริษัทได้ให้ความเห็นว่าลูกหนี้มีฐานะการเงินที่สามารถชำระหนี้ให้บริษัทได้
  และสิทธิเรียกร้องของบริษัทที่มีต่อลูกหนี้ดังกล่าวครบถ้วนถูกต้องสามารถบังคับชำระหนี้ได้
  โดยมูลหนี้ที่บริษัทฟ้องร้องทั้งลูกค้าและลูกหนี้เป็นยอดรับซื้อรวม 203.06 ล้านบาท และในปี 2547
  บริษัทได้รับชำระแล้วจำนวน 77.77 ล้านบาท
  ส่วนที่เหลืออยู่ระหว่างกระบวนการพิจารณาทางศาล อย่างไรก็ตาม
  เมื่อพิจารณาถึงการกระจุกตัวของลูกหนี้พบว่า ยอดรับซื้อลูกหนี้ 10 รายแรกคิดเป็นสัดส่วนร้อยละ
  35.33 และร้อยละ 21.03 ของยอดรับซื้อลูกหนี้ทั้งหมดในปี 2548 และปี 2549
  ซึ่งเป็นสัดส่วนที่น้อยกว่าเมื่อเทียบกับการกระจุกตัวของลูกค้า

  บริษัทมีนโยบายแก้ปัญหาการกระจุกตัวของลูกหนี้และลูกค้า
  โดยการกำหนดวงเงินสูงสุดของลูกค้าและลูกหนี้ไว้
  รวมทั้งการขยายสินเชื่อแฟคตอริ่งในอนาคตของบริษัท
  จะเน้นการขยายเข้าไปในกลุ่มลูกค้าและลูกหนี้ที่มีศักยภาพรายใหม่ๆ เพิ่มเติม
  ซึ่งจะช่วยกระจายการกระจุกตัวของลูกค้าและลูกหนี้รายใหญ่

ความเสี่ยงจากการเปลี่ยนแปลงกฎหมายหรือข้อบังคับของภาครัฐ 

  ปัจจุบันธุรกิจแฟคตอริ่งยังไม่มีกฎหมายหรือข้อบังคับที่รองรับโดยตรงเหมือนธุรกิจสถาบันการเงินอื่นทั่วไป
  ซึ่งทำให้ธุรกิจแฟคตอริ่งไม่เป็นที่แพร่หลายภายในประเทศในระยะแรก
  แต่อย่างไรก็ตามปัจจุบันธุรกิจแฟคตอริ่งเริ่มมามีบทบาทและเป็นที่ยอมรับจากลูกค้าและลูกหนี้มากขึ้น
  เนื่องจากธุรกิจแฟคตอริ่งเป็นธุรกิจที่เสริมสภาพคล่องทางการเงินให้แก่ธุรกิจขนาดเล็กถึงขนาดกลาง
  (SME) ที่อาจมีข้อจำกัดในการขอเงินกู้จากสถาบันการเงิน
  ปัจจุบันขั้นตอนหรือแนวทางการดำเนินงานของธุรกิจแฟคตอริ่งที่ใช้บังคับลูกค้าและลูกหนี้ดำเนินการภายใต้กฎหมายแพ่งและพาณิชย์

  อย่างไรก็ตาม
  ปัจจุบันหน่วยงานราชการที่เกี่ยวข้องอยู่ระหว่างการร่างพระราชบัญญัติว่าด้วยการประกอบธุรกิจแฟคตอริ่ง
  โดยมีวัตถุประสงค์เพื่อทำให้การดำเนินงานของผู้ประกอบธุรกิจแฟคตอริ่งมีความชัดเจนและมีมาตรฐานเดียวกัน
  ดังนั้นการเปลี่ยนแปลงหรือการประกาศใช้พระราชบัญญัติดังกล่าวอาจทำให้บริษัทจำเป็นต้องปรับปรุงขั้นตอนการปฏิบัติงานหรือคุณสมบัติของผู้ประกอบการให้สอดคล้องกับพระราชบัญญัติดังกล่าว
  ซึ่งอาจกระทบต่อการดำเนินธุรกิจในช่วงปรับเปลี่ยน

  นอกจากนี้
  การเปลี่ยนแปลงของกฎหมายหรือข้อบังคับอื่นอาจมีผลกระทบต่อการดำเนินงานของบริษัท
  เช่นกรณีหากมีการปรับเพิ่มเกณฑ์การตั้งสำรอง อาจส่งผลกระทบต่อผลประกอบการของบริษัท
  อย่างไรก็ตาม บริษัทเชื่อว่าการปรับปรุงหรือประกาศใช้ข้อกำหนดต่างๆ
  จะทำให้การดำเนินธุรกิจมีมาตรฐานมากขึ้น และเป็นการลดความเสี่ยงในการดำเนินธุรกิจ

ความเสี่ยงจากการที่หลักทรัพย์ของบริษัทเข้าข่ายถูกเพิกถอน

  ดังปรากฏในงบการเงิน ณ วันที่ 31 ธันวาคม 2549 บริษัทฯมีผลขาดทุนสะสมจำนวน 834.46
  ล้านบาท แต่มีทุนที่เรียกชำระแล้วและใบสำคัญแสดงสิทธิ รวมจำนวน 640.96 ล้านบาท
  หักแล้วมียอดขาดทุนเกินทุนที่เรียกชำระ จำนวน 193.50 ล้านบาท เนื่องจากบริษัทฯ
  จำเป็นต้องบันทึกรายการลูกหนี้ เจ้าหนี้เงินกู้ ดอกเบี้ยจ่าย
  และสำรองหนี้สงสัยจะสูญเข้ามาในบัญชี จำนวน 500 ล้านบาท
  ตามคำสั่งของสำนักงานคณะกรรมการกำกับหลักทรัพย์และตลาดหลักทรัพย์ ซึ่งมีความเห็นว่า
  บริษัทฯ ไม่อาจได้รับการปลดจากความรับผิดชอบต่อหนี้สินโดยทางกฎหมาย
  ด้วยเหตุที่คดีพิพาทในเรื่องการชำระหนี้ยังอยู่ระหว่างการพิจารณาของศาลยุติธรรมและยังไม่มีคำวินิจฉัย

  อย่างไรก็ตาม บริษัทฯได้ดำเนินการทุกขั้นตอนตามสัญญาที่ได้ทำไว้
  และตามกระบวนการทางกฎหมายอย่างถูกต้องแล้ว
  คณะกรรมการบริษัทมีความเห็นตามความเห็นของที่ปรึกษากฎหมาย 2 แห่ง คือ บริษัท
  สำนักกฎหมายสากล สยามพรีเมียร์ จำกัด และบริษัท สำนักกฎหมายวิชัย ทองแตง จำกัด
  ซึ่งมีความเห็นว่าหากบริษัทได้ดำเนินการต่อสู้คดี และได้ดำเนินกระบวนพิจารณาไปตามแนวทาง
  ก็มีความเป็นไปได้สูงที่ศาลจะมีคำพิพากษาให้ยกฟ้อง
  และความเสียหายดังกล่าวก็อาจจะไม่เกิดขึ้นในอนาคต

  นอกจากนี้ บริษัทฯคาดว่าจะสามารถหาแหล่งเงินเพื่อใช้ในการขยายสินเชื่อได้
  โดยการนำลูกหนี้สินเชื่อแฟคตอริ่งไปเป็นหลักประกัน
  และจัดให้มีหลักประกันการค้ำประกันสินเชื่อโดยบริษัทประกัน
  เพื่อค้ำประกันวงเงินกู้ของบริษัทต่อธนาคาร
  ซึ่งจะทำให้บริษัทสามารถหาแหล่งเงินกู้ขยายสินเชื่อและดำเนินธุรกิจต่อไปได้อย่างต่อเนื่อง